**Informatīvais ziņojums par piemaksas piešķiršanu pirmsskolas un speciālās izglītības iestāžu pedagogiem un personām, kuras sniedz aukles pakalpojumus, par darbu Covid-19 pandēmijas laikā**

**1. SITUĀCIJAS RAKSTUROJUMS**

Saskaņā ar Izglītības kvalitātes valsts dienesta rīcībā esošo informāciju, speciālās izglītības iestādēs un pirmsskolas izglītības iestādēs no septembra līdz 2021.gada janvārim ir bijusi noteikta karantīna  233 pirmsskolas izglītības iestādēs –10560 izglītojamiem un 992 pedagogiem un 21 speciālai izglītības iestādei – 674 izglītojamiem un 152 pedagogiem.

Salīdzinājumā par laika posmiem no 04.01.2021. līdz 11.01.2021. un no 11.01.2021. līdz 18.01.2021. dati liecina, ka:

- par 55% ir palielinājies pirmsskolas izglītības iestāžu skaits, par 73,8% palielinājies karantīnā esošo izglītojamo skaits un par 127% palielinājies karantīnā esošo pedagogu skaits, kuram ir spēkā noteiktie obligātie pretepidēmijas pasākumi;

- par 16,2% ir palielinājies izglītojamo skaits un par 10% pedagogu skaits, kuram ir spēkā individuālā karantīna.

Uz 18.01.2021.:

1) obligātie pretepidēmijas pasākumi ir spēkā 75 no 540 izglītības iestādēm, kurām no 01.09.2020. vismaz reizi bija noteikti obligāti pretepidēmijas pasākumi, t.sk.:

- 62 pirmsskolas izglītības iestādēs (izņemot vispārējās izglītības iestādes);

- 11 vispārējās izglītības iestādēs, kurās tiek īstenotas pirmsskolas izglītības programmas;

- 2 speciālās izglītības iestādēs.

2) izglītības iestādēm noteikto obligāto pretepidēmijas pasākumu dēļ:

- karantīna ir spēkā vismaz 1599 izglītojamiem un vismaz 168 pedagogiem;

- karantīnā visvairāk atrodas pirmsskolas izglītības iestāžu izglītojamie – vismaz 1334 (83,4%) izglītojamie;

3) individuāli noteiktā karantīna ir spēkā vismaz 129 izglītojamiem un vismaz 55 pedagogiem no 78 izglītības iestādēm;

4) izolācija ir spēkā vismaz 80 izglītojamiem un vismaz 178 pedagogiem no 201 izglītības iestādes;

5) mācību process tiek īstenots pilnībā attālināti 3 pirmsskolas izglītības iestādēs un 5 vispārējās izglītības iestādēs, kurās tiek īstenotas pirmsskolas izglītības programmas.

Speciālo skolu un pirmskolu pedagogiem (turpmāk – pedagogiem) un personām, kuras sniedz aukles pakalpojumus (aukle, auklis, skolotāja palīgs) šajās izglītības iestādēs (turpmāk – aukles), un kuri strādā klātienē, darbs šī brīža situācijā, kad Covid-19 infekcija turpina nekontrolēti izplatīties, ir saistīts ar palielinātu darba apjomu (regulāras dezinfekcijas, pastiprināta epidemioloģisko prasību ievērošanas uzraudzība izglītojamiem utml.), kā arī ar paaugstinātu risku darbinieka drošībai un veselībai un līdz ar to arī ar paaugstinātu psiholoģisko slodzi. Paaugstināto risku darbinieka drošībai un veselībai iespējams daļēji samazināt, nodrošinot individuālos aizsardzības līdzekļus (maskas) vai veicot pasākumus (dezinfekciju, distances ievērošanu, roku mazgāšanu), bet diemžēl neviennozīmīgā informācija par šo līdzekļu un pasākumu pozitīvo ietekmi uz Covid-19 infekcijas apturēšanu psiholoģisko slodzi izglītības iestāžu darbiniekiem nemazina. Turklāt šajās izglītības iestādēs noteiktie drošības pasākumi ir visai nosacīti, maskas var būt pedagogiem, bet atbilstoši Pasaules Veselības organizācijai ieteikumam ne bērniem līdz sešu gadu vecumam, ka arī ne bērniem ar garīgās veselības traucējumiem. Tāpat šeit nedarbojas distancēšanās, vēl vairāk:

- pirmsskolas izglītības iestāžu izglītojamo vecāki ir aktīvi strādājošie, kas paaugstina risku saslimt;

- speciālo izglītības iestāžu izglītojamie no plaša areāla.

Pagaidām, konsultējoties ar Slimību un profilakses kontroles centru, nav vienošanās, ka siekalu testi varētu būt regulāri, kas ļautu mazināt saslimšanas izplatību, jo līdzīgi kā sociālās aprūpes namos, kur bērni uzturas ilgāku laika periodu, testi būtu jāveic 1x nedēļā.

Vienlaikus pedagogiem un auklēm šajā periodā nepārtraukti ir jāpiemērojas darba organizācijas izmaiņām un jārod radoši risinājumi, lai bērniem būtu iespēja saņemt kvalitatīvu un pilnvērtīgu izglītību. Pedagogu un aukļu vidū arvien biežāk rodas emocionālā izdegšana, jo darba slodze, kā arī fiziskā, psiholoģiskā intensitāte ir palielinājusies.

Pedagogi un aukles , sniedzot izglītības pakalpojumu Covid-19 laikā, ir spējuši mobilizēties un nodrošināt valstī noteiktās prasības epidemioloģiskās drošības ievērošanā. Pedagoga pašizolācija rada lielāku spriedzi un slodzi pārējiem pedagogiem. Pedagogiem un auklēm novērojama veselības pasliktināšanās (galvenokārt redzes un muguras problēmas) intensīvās darba un slodzes palielināšanās rezultātā. Covid-19 laikā ir pasliktinājušies darba apstākļi, jo lielai daļai pedagogu nav iespējams mājas apstākļos nodrošināt darba drošības prasībām atbilstošu darba vidi, IT resursus un atpūtas laiku.

Daļa pedagogu un aukļu, lai nokļūtu uz darbu, ir spiesti izmantot sabiedrisko transportu, kurā ir lielākas inficēšanās iespējas ar Covid-19 vīrusu, bet jāņem vērā apstāklis, ka lielākā daļa ir Covid-19 vīrusa vecuma riska grupā, jo Latvijā vairāk kā puse pedagogu ir vecumā virs 50 gadiem.

|  |  |  |  |  |
| --- | --- | --- | --- | --- |
|  | **Speciālās izglītības iestādes** | | **Pirmsskolas izglītības iestādes** | |
| **Vecuma grupa** | **Pedagogi** | **%** | **Pedagogi** | **%** |
| **KOPĀ** | **2548** | **100%** | **11430** | **100%** |
| Līdz 29 gadiem | 134 | 5.3% | 1481 | 13.0% |
| 30- 39 gadi | 330 | 13.0% | 2302 | 20.1% |
| 40 - 49 gadi | 676 | 26.5% | 3194 | 27.9% |
| 50-59 gadi | 861 | 33.8% | 3078 | 26.9% |
| 60 gadi un vecāki | 547 | 21.5% | 1375 | 12.0% |

**2. PRIEKŠLIKUMI TURPMĀKAI RĪCĪBAI**

Saskaņā ar Izglītības un zinātnes ministrijas (turpmāk - ministrija) 2020.gada 7.janvāra rīkojumu Nr.1-2e/21/9, tika izveidota starpinstitucionālā darba grupa, kurā iekļauti pārstāvji no Kultūras ministrijas, Latvijas Izglītības un zinātnes darbinieku arodbiedrības, Latvijas Pašvaldību savienības, Rektoru padomes, Rīgas domes, Latvijas Koledžu asociācijas, Latvijas Izglītības vadītāju asociācijas, pirmskolas izglītības iestādes. Minētās darba grupas uzdevums bija divu nedēļu laikā, bet ne vēlāk kā līdz 2021.gada 22.janvārim, sagatavot priekšlikumus kritērijiem piemaksas piešķiršanai pedagogiem dažādās izglītības pakāpēs, sākot no pirmskolas līdz augstākajai izglītībai, atkarībā no darba slodzes pamatapjoma. Darba grupa uzsāka darbu 2021.gada 8.janvārī.

Darba grupas ietvaros ir notikušas divas sanāksmes ar mērķi izstrādāt pamatojumu piemaksu piešķiršanai pedagogiem Covid-19 ārkārtas apstākļos. Izvērtējot darba grupā sniegtos priekšlikumus, kā arī ņemot vērā nozaru attīstības tendences 2020.gadā, darba grupa pieņēma lēmumu par vienreizējas piemaksas piešķiršanu pirmsskolas izglītības iestāžu un speciālās izglītības iestāžu pedagogiem un personām, kuras sniedz aukles pakalpojumus, kam nav iespējas ikdienā strādāt attālināti un šobrīd darbs tiek veikts klātienē - paaugstinātos riska apstākļos, kā arī ņemot vērā pirmsskolas un speciālo izglītības iestāžu darba specifiku distancēšanas iespējas ir ierobežotas. Pirmskolas izglītības iestādes un speciālās izglītības iestādes no 2020.gada 9. novembra, kad valstī izsludināja ārkārtas stāvokli Covid-19 pandēmiju, turpina darbu klātienē atšķirībā no citām izglītības iestādēm, kas nodrošina mācību procesu attālināti.

|  |  |  |  |  |  |  |
| --- | --- | --- | --- | --- | --- | --- |
| **Piemaksas speciālo izglītības iestāžu un pirmsskolas iestāžu pedagogiem un atbalsta personālam, kuri strādā klātienē Covid-19 pandēmijas laikā** | | | | | | |
| **Pedagoģiskais personāls** | | **Izglītības iestāžu skaits** | **Pedagogu darba likmju / slodžu skaits** | | | **FINANSĒJUMS** *(300 euro (ar VSAOI) vienai likmei / slodzei)* |
| **Kopā** | Skolotāji *(mācību plāna nodr.)* | Citi pedagogi *(vadītāji, vietnieki, metodiķi, strukt.vien.vad., logopēdi, psihologi, pedagoga palīgi, u.c..)* | **Kopā EUR** |
| **KOPĀ pedagogi \*** | | **1 011** | **14 790,032** | **11 863,955** | **2 926,077** | **4 437 124** |
| **Pašvaldību izglītības iestādes** | | **864** | **14 096,261** | **11 260,100** | **2 836,161** | **4 228 980** |
|  | Speciālās izglītības iestādes, kas nodrošina internāta pakalpojumus | 43 | **2 024,060** | *983,400* | *1 040,660* | **607 221** |
| Speciālās pirmsskolas grupas bērniem no 1,5 gadu vecuma | 66 | **144,870** | *140,355* | *4,515* | **43 465** |
| Speciālās izglītības iestādes, kas nenodrošina internāta pakalpojumus (Rīgas 3. pamatskola) | 1 | **42,024** | *24,487* | *17,537* | **12 607** |
| Bērnu no 5 gadu vecuma izglītošanā nodarbinātie pedagogi | 754 | **3 339,704** | 3 139,769 | 199,935 | **1 001 964** |
| Bērnu no 1,5 gadu vecuma līdz 5 gadu vecumam izglītošanā nodarbinātie pedagogi | **8 545,603** | 6 972,089 | 1 573,514 | **2 563 723** |
| **Valsts izglītības iestādes** | | **1** | **14,090** | **4,570** | **9,520** | **4 227** |
|  | Sociālās korekcijas izglītības iestāde “Naukšēni” | 1 | **14,090** | 4,570 | 9,520 | **4 227** |
| **Privātās izglītības iestādes** | | **146** | **679,681** | **599,285** | **80,396** | **203 917** |
|  | Bērnu no 5 gadu vecuma izglītošanā nodarbinātie pedagogi | 146 | **201,499** | 186,924 | 14,575 | **60 460** |
|  | Bērnu no 1,5 gadu vecuma līdz 5 gadu vecumam izglītošanā nodarbinātie pedagogi | **478,182** | 412,361 | 65,821 | **143 457** |
|  | \* 4 437 124 *euro* veidojas no kopsummas, kas aprēķināta katrai izglītības iestādei (kopumā – 1011 iestāde). Precīzs aprēķins *Excel* formā nosūtīts Finanšu ministrijai. | | | | | |
| **Atbalsta personāls**  **(aukles, skolotāju palīgi)** | | **Slodžu skaits** | | | | **FINANSĒJUMS** *300 euro (ar VSAOI)*  *vienai slodzei* |
| **KOPĀ** | | **6 342,9795** | | | | **1 902 894** |
| **Pašvaldību izglītības iestādes** | | **5 291,0675** | | | | **1 587 320** |
| **Privātās izglītības iestādes** | | **1 051,9120** | | | | **315 574** |
|  |  |  |  |  |  |  |
| **KOPĀ nepieciešamais finansējums** | | | | | | **6 340 018** |

Saskaņā ar  [Covid-19 infekcijas izplatības seku pārvarēšanas likuma](https://likumi.lv/ta/id/315287-covid-19-infekcijas-izplatibas-seku-parvaresanas-likums) [24.](https://likumi.lv/ta/id/315287-covid-19-infekcijas-izplatibas-seku-parvaresanas-likums#p24) pantu, pasākumus ar Covid-19 izplatību saistītā valsts apdraudējuma un tā seku novēršanai un pārvarēšanai finansē no budžeta finansētajām institūcijām iedalītajiem valsts budžeta un pašvaldību budžetu līdzekļiem. Ministru kabinets pēc pamatota ministriju pieprasījuma var pieņemt lēmumu par valsts apdraudējuma seku novēršanas un pārvarēšanas pasākumiem, kā arī par finansējuma piešķiršanu no valsts budžeta programmas 02.00.00 "Līdzekļi neparedzētiem gadījumiem".

Ņemot vērā minēto, tiek plānots, ka finansējums atbalsta sniegšanai pedagogiem Covid-19 infekcijas izplatības laikā tiks pieprasīts no 2021.gada valsts budžetā plānotā finansējuma neparedzētiem gadījumiem.

Saskaņā ar Ministru kabineta 2018. gada 17. jūlija noteikumu   
Nr. 421 „Kārtība, kādā veic gadskārtējā valsts budžeta likumā noteiktās apropriācijas izmaiņas” 41. punktu līdzekļus no programmas „Līdzekļi neparedzētiem gadījumiem” piešķir valstiski īpaši nozīmīgiem pasākumiem, valsts pamatbudžeta apropriācijās neparedzētiem izdevumiem katastrofu un dabas stihiju seku novēršanai un to radīto zaudējumu kompensēšanai un citiem neparedzētiem gadījumiem. Līdzekļu piešķiršanu valstiski īpaši nozīmīgiem pasākumiem paredz arī Likuma par budžetu un finanšu vadību 12. panta pirmā daļa.

Izglītības un zinātnes ministre Ilga Šuplinska

Vizē:

Valsts sekretārs Jānis Volberts